觀易元吉獐猿圖歌
作者：秦觀
朝代：宋

paragraphs: 參天老木相樛枝，嵌空怪石銜青漪。
兩猿上下一旁掛，兩猿熟視蒼蛙疑。
蕭蕭叢竹山風吹，海棠杜宇相因依。
下有兩獐從兩兒，花餐草囓含春嬉。
藝老筆精湖海推，畫意忘形形更奇。
解衣一掃神扶持，他日自見猶嗟咨。
金錢百萬酒千鴟，荆南將軍欣得之。
老禪豪取橐爲垂，白晝掩門初許窺。
房櫳烱烱明冬曦，榛叢羽革分豪釐。
殘編未終且歸讀，歲暮有間重借披。